Diari Oficial de la Generalitat Valenciana


Sumari del DOGV 4427, del 28-01-2003 (2003/413)

RESOLUCIÓ de 14 de gener de 2003, del Rectorat de la Universitat de València, per la qual s'aprova la delegació de funcions en els vicerectors i vicerectores, la secretària general, el gerent i altres òrgans d'aquesta universitat.
--------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4427

Data del DOGV
:   28-01-2003

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   2003/413


Data del document
:   14-01-2003

Organisme emissor
:   Universitat de València

Tipus de document
:   Resolució

Descriptors 

:   * universitat
    * delegació de poders
    * competència administrativa

RESOLUCIÓ de 14 de gener de 2003, del Rectorat de la Universitat de València, per la qual s'aprova la delegació de funcions en els vicerectors i vicerectores, la secretària general, el gerent i altres òrgans d'aquesta universitat. [2003/413]
  
Els Estatuts de la Universitat de València, aprovats per Decret del Consell de la Generalitat Valenciana el 28 d'octubre de 1985, atribueixen al rector les facultats i les competències que es recullen en l'article 113.
  
A l'objecte d'assolir una major eficàcia en la gestió dels òrgans universitaris, alhora que s'evite una sobrecàrrega i acumulació de funcions en la persona del rector, sense minva de les garanties jurídiques dels particulars, i de conformitat amb el que preveuen els articles 13 de la Llei 30/1992, de Règim Jurídic de les Administracions Públiques i del Procediment Administratiu Comú, i 114 i 122 dels Estatuts de la Universitat de València:
  
Aquest rectorat, a l'empara de les competències que li confereix la legislació vigent, ha resolt la delegació de les atribucions del rector en les matèries i òrgans següents:
  
Primer
  
Es deleguen en el vicerector de Professorat les facultats i les competències que atribueixen al rector, pel que fa al personal docent i investigador de la Universitat de València, la legislació vigent, els Estatuts de la Universitat de València i les disposicions concordants i complementàries en aquesta matèria i, en particular, la convocatòria dels concursos per a la provisió de places de professorat contractat, la contractació de professorat, la resolució sobre les situacions administratives, la concessió de permisos i llicències, concretament la concessió de llicències per estudis superiors a set dies, i el reconeixement de triennis i components docents i, en general, totes aquelles funcions que estan atribuïdes al rector relacionades amb el professorat universitari.
  
Així mateix, es delega en el vicerector de Professorat la presidència de la Comissió de Professorat, de la Comissió d'Apel·lacions de Concursos i de la Mesa Negociadora amb els sindicats.
  
Segon
  
Es deleguen en el vicerector d'Estudis i Organització Acadèmica les competències que estan conferides al rector, tant en la legislació vigent com en la que es dicte, en matèria d'aprovació, modificació i seguiment dels programes d'ensenyament i plans d'estudis; la convalidació parcial d'estudis de plans antics; l'accés i la permanència dels estudiants i les estudiantes a la Universitat de València; la preinscripció i l'admissió d'estudiants a centres; el nomenament de membres de tribunals de proves d'accés a la universitat, de delegats o delegades de centres privats adscrits a la Universitat de València en què s'imparteixca el Curs d'Orientació Universitària, dels coordinadors o coordinadores de matèria del Curs d'Orientació Universitària i dels o les especialistes per matèries de batxillerat LOGSE per a la confecció de proves d'accés a la universitat; l'avaluació de la docència; la formació permanent; la resolució de tots aquells recursos que els o les alumnes interposen contra les decisions i les resolucions que la Universitat de València dicte en matèria de règim d'estudiants. També es deleguen les facultats i les competències que estan atribuïdes al rector, pel que fa a l'organització acadèmica contingudes en la legislació vigent, els Estatuts de la Universitat de València i en les disposicions concordants i complementàries en aquesta matèria; la supervisió de l'oferta de curs acadèmic, l'organització dels centres responsables de la impartició dels títols universitaris i, en general, totes aquelles funcions que atribueixen al rector, dins l'àmbit dels estudis universitaris i l'organització acadèmica, la legislació vigent, els Estatuts de la Universitat de València i les altres normes que pugen contenir-se en la normativa específica.
  
Així mateix, es deleguen en el vicerector d'Estudis i Organització Acadèmica la pertinença, en representació de la Universitat de València, a la Comissió Interuniversitària d'Accés a la Universitat i la presidència de la Comissió d'Avaluació, de la Comissió d'Estudis i de la Comissió d'Organització Acadèmica.
  
Tercer
  
Es deleguen en la vicerectora d'Economia i Administració les competències que estan atribuïdes al rector pel que fa al seguiment del pla de finançament pluriennal; el seguiment de l'execució i la liquidació pressupostària; l'elaboració de models distributius en matèria econòmica per a centres, departaments i instituts universitaris, la realització d'estudis i anàlisi de prospectiva sobre l'organització de la Universitat de València, així com les corresponents a l'elaboració, implantació i seguiment d'un Pla Estratègic per a la Universitat de València. També es deleguen les competències que atribueixen al rector, pel que fa al personal funcionari i el personal laboral d'administració i serveis, la convocatòria d'oposicions i de concursos i el nomenament dels tribunals.
  
Així mateix, es delega en la vicerectora d'Economia i Administració la presidència de la Comissió Econòmica i de la Comissió de Personal d'Administració i Serveis.
  
Quart
  
Es deleguen en el vicerector d'Infraestructures i Planificació les competències que estan atribuïdes al rector pel que fa al seguiment i el control de les inversions procedents d'organismes públics i dels fons Feder; el seguiment i el control del Pla d'Inversions amb la Generalitat; l'actuació en els expedients de contractació realitzats a l'empara del Reial Decret Legislatiu 2/2000, pel qual s'aprova el Text Refós de la Llei de Contractes de les Administracions Públiques; l'adjudicació de contractes públics i la informació i coordinació dels espais de la Universitat de València.
  
Així mateix, es delega en el vicerector d'Infraestructures i Planificació la presidència del Comite de Salut Laboral.
  
Cinquè
  
Es deleguen en el vicerector de Cultura aquelles facultats que estan atribuïdes al rector pel que fa a la coordinació de les diverses Aules de Cultura, de la Sala d'Exposicions; la conservació del Patrimoni; l'adopció de les decisions relatives a la utilització de l'edifici de La Nau de la Universitat de València; la coordinació de la Universitat d'Estiu de Gandia i dels col·legis majors propis; la coordinació de les activitats de caràcter esportiu depenents de la Universitat de València i també totes aquelles facultats i competències que s'atribueixen al rector, en matèria d'activitats culturals, en la legislació vigent, els Estatuts de la Universitat de València i les altres disposicions que es pugen contenir en la normativa específica.
  
Així mateix, es deleguen en el vicerector de Cultura la presidència del Consell Editorial, la del Consell Executiu de la Fundació General de la Universitat de València i de la Comissió d'Educació Física i Esports.
  
Sisè
  
Es deleguen en el vicerector de Política Científica i Cooperació Internacional les competències pel que fa al disenny i planificació del desenvolupament de la política científica de la Universitat i les relacions en aquesta matèria amb els departaments i grups d'investigació, així com els aspectes relatius a instituts universitaris d'investigació, centres mixtos i Servei Central de Suport a la Investigació Experimental; per realitzar la proposta, la formalització i la contractació de projectes europeus d'investigació; la celebració de convenis específics d'investigació; l'elaboració de convenis amb unes altres universitats estrangeres; els programes europeus d'estudis; el programa de cooperació interuniversitària de l'Agència Espanyola de Cooperació Internacional i les convocatòries d'ajudes per a la promoció d'intercanvis acadèmics entre universitats, així com les competències relatives a les biblioteques.
  
Així mateix, es delega en el vicerector de Política Científica i Cooperació Internacional les competències relatives a l'Observatori Astronòmic i al Jardí Botànic, així com la presidència dels seus Consells Assessors, la presidència de la Comissió que ha d'informar la contractació de professors emèrits i de la Comissió d'Informació Bibliogràfica.
  
Setè
  
Es deleguen en la vicerectora d'Investigació i Tercer Cicle les atribucions relatives en matèria de beques i ajudes d'investigació, la convocatòria de les beques pròpies de la Universitat i el nomenament dels becaris; l'autorització de pagaments al professorat i personal investigador per activitat investigadora en matèria de contractes d'investigació i, en general, totes aquelles funcions que s'atribueixen al rector, dins de l'àmbit de la investigació, en la legislació vigent, els Estatuts de la Universitat de València i les altres normes que pugen contenir-se en la normativa específica.
  
Així mateix, es delega en la vicerectora d'Investigació i Tercer Cicle la presidència de la Comissió d'Investigació i de la Comissió de Doctorat, així com la representació de la Universitat en la Comissió Permanent de l'Institut Joan Lluís Vives.
  
Vuitè
  
Es deleguen en el vicerector de Tecnologies de la Informació i de la Comunicació totes aquelles funcions que s'atribueixen al rector dins de l'àmbit d'aplicació d'aquestes tecnologies, les competències relatives als plans específics d'informatització i les relatives a l'organització de la matrícula i del seu calendari.
  
Així mateix, es deleguen en el vicerector de Tecnologies de la Informació i de la Comunicació la presidència de la Comissió d'Informàtica i de la Comissió de Normalització i Homologació de la Documentació Administrativa.
  
Novè
  
Es deleguen en el vicerector d'Extensió Universitària i Relacions amb la Societat aquelles facultats que estan atribuïdes al rector en política d'informació i comunicació; la coordinació dels cursos d'extensió universitària, de la ?Universitat als Pobles- i de formació extracurricular; la direcció i la coordinació, amb el delegat d'Estudiants, de l'escola d'estiu ?La Nau dels Xiquets i les Xiquetes?; les facultats de convocatòria i resolució d'ajudes tècniques a estudiants amb discapacitats i la presidència de les comissions que atorguen les ajudes anteriors.
  
Així mateix, es delega en el vicerector d'Extensió Universitària i Relacions amb la Societat la presidència de la Comissió General de Pràctiques de la Universitat de València, i de la Comissió d'Extensió Universitària.
  
Deu
  
Es delega en el vicerector de Relacions Institucionals les competències que estan atribuïdes al rector pel que fa a la Comissió Mixta entre Universitat i Institucions Sanitàries, la coordinació de les relacions amb la resta de les Institucions i també totes aquelles facultats i competències que atribueixen al rector, en matèria de relacions institucionals, la legislació vigent, els Estatuts de la Universitat de València i les altres disposicions que es pugen contenir en la normativa específica.
  
Així mateix, es delega en el vicerector de Relacions Institucionals la presidència de la Comissió Mixta de la Universitat de València amb les Institucions Sanitàries.
  
Onze
  
Es delega en el vicerector d'Estatuts i Desenvolupament Normatiu, la iniciació i el seguiment de la potestat disciplinària a la Universitat de València, la coordinació dels serveis jurídics, així com la presidència de la Comissió de Normalització Lingüística i de la Comissió de Disciplina.
  
Dotze
  
Es delega en la secretària general la presidència de la Comissió del Programa de Solidaritat amb el Tercer Món de la Universitat de València ?Una Nau de Solidaritat?.
  
Tretze
  
Es delega en el gerent les competències que atribueixen al rector, pel que fa al personal funcionari i el personal laboral d'administració i serveis, la legislació vigent i els Estatuts de la Universitat de València, el conveni col·lectiu i la normativa complementària i, en particular, la resolució de les situacions administratives dels funcionaris o funcionàries i del personal laboral; efectuar la proposta anual de plantilla orgànica del personal d'administració i serveis, així com el règim de provisió dels llocs de treball i el règim de trasllat.
  
Així mateix, es delega la facultat d'autoritzar i de disposar les despeses, i també d'ordenar pagaments de qualsevol mena; les competències que la legislació vigent, en matèria de contractació administrativa en l'àmbit del Reial Decret Legislatiu 2/2000, pel qual s'aprova el Text Refós de la Llei de Contractes de les Administracions Públiques i la normativa que el desenvolupa, asigna a l'òrgan de contractació; de reconèixer les obligacions i ordenar-ne els pagaments dins l'àmbit de les seues competències; d'executar el pagament mitjançant els fons de maniobra de la unitat de despesa i les despeses menors realitzades en la caixa fixa.
  
Catorze
  
Així mateix, es delega en tots els vicerectors i vicerectores, en la secretària general i en el gerent l'autorització de les comissions de serveis amb dret a indemnització, i també la verificació que s'han fet.
  
Quinze
  
Es delega en el delegat d'Estudiants les facultats de convocatòria i resolució de bosses de viatge a estudiants de primer, segon i tercer cicle; d'ajudes a projectes d'associacions d'estudiants i d'ajudes a projectes de cooperació i solidaritat de grups d'estudiants.
  
Així mateix, es delega en el delegat d'Estudiants la presidència de les comissions que atorguen les ajudes anteriors.
  
Setze
  
Es delega en els degans o deganes de facultats, els directors o directores d'escoles universitàries, d'instituts universitaris, de col·legis majors i de serveis la facultat d'autoritzar i de disposar les despeses, i també d'ordenar pagaments de qualsevol mena, dins l'àmbit de les seues respectives competències que comprenen els seus centres o serveis; de reconèixer les obligacions i ordenar-ne els pagaments en l'àmbit a què es refereix la frase anterior; d'executar el pagament mitjançant els fons de maniobra de la unitat de despesa i les despeses menors realitzades en la caixa fixa.
  
Disset
  
Es delega en els degans o deganes de facultats i els directors o directores d'escoles universitàries la concessió de llicències per estudis dels professors o professores fins a set dies i la resolució de les sol·licituds de trasllat dels expedients dels estudiants i les estudiantes.
  
Així mateix, es delega en els degans o deganes de facultat i els directors o directores d'escola universitària la presidència de les comissions de contractació de professorat que actuaran com a òrgans de selecció en els concursos per a la provisió de places de professorat contractat corresponents als departaments adscrits a les esmentades facultats o escoles. Igualment, es delega en ells i elles la presidència de les comissions de contractació sempre que la convocatòria del concurs especifique que la docència s'impartirà en l'esmentada facultat o escola, encara que les places convocades pertanguen a departaments adscrits a un altre centre.
  
Quan la plaça convocada estiga adscrita al departament al que pertany el degà o degana, o director o directora, presidirà la comissió de contractació un altre membre de l'equip de direcció del centre que no pertanga a l'esmentat departament i que serà designat pel degà o degana o director o directora.
  
Divuit
  
Es delega en els directors o directores de departament la facultat d'autoritzar i de disposar les despeses, i també d'ordenar pagaments de qualsevol mena dins l'àmbit del departament que dirigeixen.
  
Dinou
  
Es delega en els degans o deganes de facultats i els directors o directores d'escoles universitàries, de departaments, d'instituts universitaris, de col·legis majors i de serveis, l'autorització de les comissions de serveis amb dret a indemnització, i també la verificació que s'han fet pel que fa al personal dels seus centres, departaments i/o serveis.
  
Vintè
  
Es delega en el vicedegà d'Odontologia l'autorització, disposició i ordenació de pagaments de qualsevol tipus dins de l'àmbit de la Clínica Odontològica.
  
Vint-i-u
  
Es delega en els degans o deganes coordinadors de campus, segons el que disposa l'article 46é.bis dels Estatuts, la facultat d'autoritzar i disposar les despeses i també ordenar els pagaments de qualsevol tipus dins de l'àmbit de la seua competència.
  
Vint-i-dos
  
Es delega en el director del Servei de Publicacions la signatura de contractes editorials.
  
Aquesta delegació d'atribucions no impedirà la possibilitat del rector de reclamar-ne per a si el coneixement i la resolució.
  
De conformitat amb allò que disposa l'article 13 de la Llei de Règim Jurídic de les Administracions Públiques i del Procediment Administratiu Comú, sempre que l'òrgan delegat faça ús de la delegació continguda en aquesta resolució, es farà constar aquesta circumstància expressament en l'acte administratiu que es dicte.
  
En cap cas no es podran delegar les atribucions que es tingen al seu torn per delegació continguda en aquesta resolució.
  
Les resolucions que es dicten en virtut d'aquestes delegacions, exhauriran la via administrativa i deixaran expedita la via judicial.
  
De conformitat amb allò que assenyala l'article 13 de la Llei de Règim Jurídic de les Administracions Públiques i del Procediment Administratiu Comú, aquesta resolució es publicarà en el Diari Oficial de la Generalitat Valenciana i tindrà efecte a partir de l'endemà de la seua publicació.
  
Aquesta delegació deroga qualsevol altra delegació de les competències atribuïdes que s'hagués efectuat anteriorment, bé en aquests mateixos òrgans o en uns altres distints.